[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 5.11.2010

COM(2010) 619 τελικό

2010/0304 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που θα λάβει η Ευρωπαϊκή Ένωση στο πλαίσιο του Συμβουλίου Υπουργών ΑΚΕ-ΕΚ σχετικά με το καθεστώς της Ισημερινής Γουινέας με βάση την αναθεωρημένη συμφωνία εταιρικής σχέσης ΑΚΕ-ΕΚ

ΑΙΤΙΟΛΟΓΙΚΗ ΕΚΘΕΣΗ

Η Ισημερινή Γουινέα ανέκαθεν μετείχε στη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στo Κοτονού (Μπενίν) στις 23 Ιουνίου 2000, (εφεξής «συμφωνία εταιρικής σχέσης ΑΚΕ-ΕΚ»).

Η Ισημερινή Γουινέα, από κοινού με άλλες χώρες ΑΚΕ, υπέγραψε, στις 25 Ιουνίου 2005 στο Λουξεμβούργο, τη συμφωνία ΑΚΕ-ΕΚ για την τροποποίηση της συμφωνίας εταιρικής σχέσης (εφεξής «αναθεωρημένη συμφωνία εταιρικής σχέσης ΑΚΕ-ΕΚ»).

Σύμφωνα με το άρθρο 93 παράγραφος 3, η αναθεωρημένη συμφωνία εταιρικής σχέσης ΑΚΕ-ΕΚ τέθηκε σε ισχύ την 1η Ιουλίου 2008, μετά την επικύρωση της αναθεωρημένης συμφωνίας από την ΕΕ και τα κράτη μέλη της, καθώς και από τα δύο τρίτα των κρατών ΑΚΕ. Το άρθρο 93 παράγραφος 4 της συμφωνίας ορίζει ότι υπογράφον κράτος ΑΚΕ το οποίο δεν έχει ολοκληρώσει τις διαδικασίες κύρωσης μέχρι την ημερομηνία έναρξης ισχύος της συμφωνίας, μπορεί να τις ολοκληρώσει εντός του δωδεκάμηνου που έπεται της εν λόγω ημερομηνίας. Μετά την πάροδο αυτής της προθεσμίας, το εν λόγω υπογράφον κράτος πρέπει να ακολουθήσει τη διαδικασία προσχώρησης που αναφέρεται στο άρθρο 94.

Στις 12 Σεπτεμβρίου 2008, η Ισημερινή Γουινέα υπέβαλε την πράξη κύρωσης της αναθεωρημένης συμφωνίας του Κοτονού με επιφύλαξη ως προς το άρθρο 11 παράγραφος 6 που αναφέρεται στο Διεθνές Ποινικό Δικαστήριο (ΔΠΔ). Με επιστολή της 19ης Δεκεμβρίου 2008, η Ευρωπαϊκή Ένωση και τα κράτη μέλη της απέρριψαν την κύρωση με επιφύλαξη. Συνεπώς, η κύρωση απορρίφθηκε ως μη έγκυρη.

Ο Obiang Nguema, πρόεδρος της Δημοκρατίας της Ισημερινής Γουινέας, ανακοίνωσε την πρόθεσή του να υποβάλει τις πράξεις κύρωσης της αναθεωρημένης συμφωνίας του Κοτονού χωρίς επιφύλαξη πριν από την προθεσμία κύρωσης της 30ής Ιουνίου 2009, αλλά στη συνέχεια το Κοινοβούλιο γνωστοποίησε ότι λόγω εμποδίων νομικής φύσεως δεν μπορεί να χορηγήσει την άδεια που απαιτεί η εκτελεστική εξουσία για την κύρωση χωρίς επιφύλαξη. Έκτοτε το Κοινοβούλιο δεν ασχολήθηκε με τον φάκελο.

Σε επιστολή της 21ης Μαΐου 2010 προς τη Γενική Γραμματεία του Συμβουλίου της ΕΕ, ο Pastor Micha Ondo Bile, υπουργός Εξωτερικών της Ισημερινής Γουινέας, ενημέρωσε την ΕΕ ότι η Ισημερινή Γουινέα είχε την πρόθεση να προσχωρήσει στην αναθεωρημένη συμφωνία εταιρικής σχέσης ΑΚΕ-ΕΚ βάσει των διατάξεων του άρθρου 94 της συμφωνίας. Η Ισημερινή Γουινέα ζητεί να της χορηγηθεί, εν τω μεταξύ, το καθεστώς παρατηρητή που της επιτρέπει να συμμετέχει στα μικτά όργανα που θεσπίστηκαν με τη συμφωνία εταιρικής σχέσης ΑΚΕ-ΕΚ μέχρι να ολοκληρωθεί η διαδικασία προσχώρησης. Το καθεστώς αυτό θα πρέπει να χορηγηθεί μέχρι οι αρχές της Ισημερινής Γουινέας να μπορέσουν πράγματι να υποβάλουν τις πράξεις προσχώρησής τους, δηλ. μέχρι τις 30 Απριλίου 2011.

Συνεπώς, είναι σκόπιμο η Ευρωπαϊκή Ένωση να λάβει ευνοϊκή θέση έναντι της αίτησης αυτής, η οποία θα εγκριθεί στο πλαίσιο επίσημης απόφασης του Μικτού Συμβουλίου Υπουργών ΑΚΕ-ΕΚ.

Σύμφωνα με το άρθρο 218 παράγραφος 10 της ΣΛΕΕ, το Ευρωπαϊκό Κοινοβούλιο ενημερώνεται σχετικά.

Κατά συνέπεια, η Επιτροπή προτείνει στο Συμβούλιο να εκδώσει τη συνημμένη απόφαση.

2010/0304 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που θα λάβει η Ευρωπαϊκή Ένωση στο πλαίσιο του Συμβουλίου Υπουργών ΑΚΕ-ΕΚ σχετικά με το καθεστώς της Ισημερινής Γουινέας με βάση την αναθεωρημένη συμφωνία εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 9,

Εκτιμώντας τα ακόλουθα:

1. Σύμφωνα με το άρθρο 93 παράγραφος 3 της αναθεωρημένης συμφωνίας εταιρικής σχέσης ΑΚΕ-ΕΚ, η εν λόγω συμφωνία τέθηκε σε ισχύ την 1η Ιουλίου 2008.

2. Η Ισημερινή Γουινέα, η οποία υπέγραψε την αναθεωρημένη συμφωνία ΑΚΕ-ΕΚ στις 25 Ιουνίου 2005, υπέβαλε πράξη κύρωσής της με επιφύλαξη η οποία απορρίφθηκε από την Ευρωπαϊκή Ένωση και τα κράτη μέλη της. Συνεπώς, σύμφωνα με τις διατάξεις του άρθρου 93 παράγραφος 4, η κύρωση δεν είναι έγκυρη.

3. Το άρθρο 94 της αναθεωρημένης συμφωνίας ΑΚΕ-ΕΚ ορίζει ότι κάθε αίτηση προσχώρησης από κράτος υποβάλλεται στο Συμβούλιο Υπουργών ΑΚΕ-ΕΚ και εγκρίνεται από αυτό.

4. Τον Μάιο 2010, η Ισημερινή Γουινέα υπέβαλε αίτηση προσχώρησης σύμφωνα με το άρθρο 94 της συμφωνίας ΑΚΕ-ΕΚ καθώς και αίτηση για τη χορήγηση του καθεστώτος παρατηρητή που της επιτρέπει να συμμετέχει στα μικτά όργανα που θεσπίστηκαν με τη συμφωνία εταιρικής σχέσης ΑΚΕ-ΕΚ μέχρι να ολοκληρωθεί η διαδικασία προσχώρησης.

5. Είναι σκόπιμο να εγκριθεί από το Μικτό Συμβούλιο Υπουργών ΑΚΕ-ΕΚ η χορήγηση αυτού του καθεστώτος μέχρι τις 30 Απριλίου 2011, δεδομένου ότι η Ισημερινή Γουινέα πρέπει να υποβάλει την πράξη προσχώρησης στη γενική γραμματεία του Συμβουλίου της ΕΕ και στη γραμματεία των κρατών ΑΚΕ, θεματοφύλακες της συμφωνίας, το αργότερο έως αυτή την ημερομηνία.

6. Σύμφωνα με το άρθρο 15 παράγραφος 4 της συμφωνίας, το Μικτό Συμβούλιο Υπουργών ΑΚΕ-ΕΚ συμφώνησε στις 21 Ιουνίου 2010 στην Ουαγκαντούγκου να εξουσιοδοτήσει την επιτροπή των πρέσβεων ΑΚΕ-ΕΚ να αποφασίσει σχετικά με αυτό.

7. Είναι σκόπιμο να διατυπωθεί η θέση που θα ληφθεί εξ ονόματος της Ένωσης στην επιτροπή των πρέσβεων ΑΚΕ-ΕΚ σχετικά με την εν λόγω αίτηση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Η θέση της Ευρωπαϊκής Ένωσης στο πλαίσιο της επιτροπής των πρέσβεων ΑΚΕ-ΕΚ όσον αφορά το καθεστώς παρατηρητή της Ισημερινής Γουινέας είναι να εγκριθεί το αίτημα αυτό, σύμφωνα με τους όρους του συνημμένου σχεδίου απόφασης.

Το καθεστώς παρατηρητή θα ισχύει έως τις 30 Απριλίου 2011. Η Ισημερινή Γουινέα θα πρέπει να υποβάλει την πράξη προσχώρησης στη Γενική Γραμματεία του Συμβουλίου πριν από αυτή την ημερομηνία.

Επίσημες αλλαγές στο σχέδιο απόφασης του Συμβουλίου Υπουργών ΑΚΕ-ΕΕ δύνανται να συμφωνηθούν χωρίς να απαιτείται τροποποίηση του παραρτήματος της παρούσας απόφασης.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο Απόφαση του Συμβουλίου Υπουργών ΑΚΕ-ΕΚ σχετικά με το καθεστώς της Ισημερινής Γουινέας με βάση την αναθεωρημένη συμφωνία εταιρικής σχέσης ΑΚΕ-ΕΚ

το Συμβούλιο Υπουργών ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (εφεξής «χώρες ΑΚΕ»), αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005 (εφεξής «συμφωνία εταιρικής σχέσης ΑΚΕ-ΕΚ»)[1], και ιδίως το άρθρο 15 παράγραφοι 3 και 4,

την απόφαση αριθ. 1/2005 του Συμβουλίου Υπουργών ΑΚΕ-ΕΚ, της 8ης Μαρτίου 2005, σχετικά με την έγκριση του εσωτερικού κανονισμού του Συμβουλίου των Υπουργών ΑΚΕ-ΕΚ, και ιδίως το άρθρο 8 παράγραφος 3,

8. Σύμφωνα με το άρθρο 93 παράγραφος 3 της αναθεωρημένης συμφωνίας ΑΚΕ-ΕΚ, η εν λόγω συμφωνία τέθηκε σε ισχύ την 1η Ιουλίου 2008.

9. Η Ισημερινή Γουινέα, η οποία υπέγραψε την αναθεωρημένη συμφωνία ΑΚΕ-ΕΚ στις 25 Ιουνίου 2005, υπέβαλε πράξη κύρωσής της με επιφύλαξη η οποία απορρίφθηκε από την Ευρωπαϊκή Ένωση και τα κράτη μέλη της με επιστολή της 19ης Δεκεμβρίου 2008. Συνεπώς, σύμφωνα με τις διατάξεις του άρθρου 93 παράγραφος 4, η κύρωση δεν θεωρείται έγκυρη.

10. Το άρθρο 94 της αναθεωρημένης συμφωνίας ΑΚΕ-ΕΚ ορίζει ότι κάθε αίτηση προσχώρησης από κράτος υποβάλλεται στο Συμβούλιο Υπουργών ΑΚΕ-ΕΚ και εγκρίνεται από αυτό.

11. Τον Μάιο 2010, η Ισημερινή Γουινέα υπέβαλε αίτηση προσχώρησης σύμφωνα με το άρθρο 94 της συμφωνίας ΑΚΕ-ΕΚ καθώς και αίτηση για τη χορήγηση του καθεστώτος παρατηρητή που της επιτρέπει να συμμετέχει στα μικτά όργανα που θεσπίστηκαν με τη συμφωνία εταιρικής σχέσης ΑΚΕ-ΕΚ μέχρι να ολοκληρωθεί η διαδικασία προσχώρησης.

12. Το καθεστώς παρατηρητή θα ισχύει έως τις 30 Απριλίου 2011. Η Ισημερινή Γουινέα θα πρέπει να υποβάλει την πράξη προσχώρησης στη Γενική Γραμματεία του Συμβουλίου της ΕΕ και στη γραμματεία των κρατών ΑΚΕ, θεματοφύλακες της συμφωνίας, πριν από αυτή την ημερομηνία.

13. Σύμφωνα με το άρθρο 15 παράγραφος 4 της συμφωνίας, το Συμβούλιο Υπουργών ΑΚΕ-ΕΚ συμφώνησε στις 21 Ιουνίου 2010 στην Ουαγκαντούγκου να εξουσιοδοτήσει την επιτροπή των πρέσβεων ΑΚΕ-ΕΚ να αποφασίσει εξ ονόματός του.

ΑΠΟΦΑΣΙΖΕΙ:

Άρθρο 1

Χορηγείται στην Ισημερινή Γουινέα, μέχρι τις 30 Απριλίου 2011, το καθεστώς παρατηρητή στη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005. Η Ισημερινή Γουινέα θα πρέπει να υποβάλει την πράξη προσχώρησής της στη γενική γραμματεία του Συμβουλίου της ΕΕ και στη γραμματεία των κρατών ΑΚΕ, θεματοφύλακες της συμφωνίας, πριν από αυτή την ημερομηνία.

Άρθρο 2Έναρξη ισχύος

Η παρούσα απόφαση αρχίζει να ισχύει την επομένη της έκδοσής της.

Βρυξέλλες, […]

Για την Επιτροπή των Πρέσβεων ΑΚΕ-ΕΚ, εξ ονόματος του Συμβουλίου Υπουργών ΑΚΕ-ΕΚ

Ο Πρόεδρος

[1] ΕΕ L 209 της 11.8.2005· ΕΕ L 287 της 28.10.2005.